CELEX: 62016TN0649
Language: lt
Date: 2016-09-12 00:00:00
Title: Byla T-649/16: 2016 m. rugsėjo 12 d. pareikštas ieškinys byloje Bernaldo de Quirós/Komisija

31.10.2016   
            
            
               LT
            
            
               Europos Sąjungos oficialusis leidinys
            
            
               C 402/57
            
         2016 m. rugsėjo 12 d. pareikštas ieškinys byloje Bernaldo de Quirós/Komisija
   
   (Byla T-649/16)
   (2016/C 402/67)
   Proceso kalba: prancūzų
   
      Šalys
   
   
      Ieškovė: Belén Bernaldo de Quirós (Briuselis, Belgija), atstovaujama advokatų T. Bontinck ir A. Guillerme
   
      Atsakovė: Europos Komisija
   
      Reikalavimai
   
   Ieškovė Bendrojo Teismo prašo:
   
               —
            
            
               panaikinti kaip paskyrimų tarnyba veikiančios Europos Komisijos Švietimo ir kultūros GD generalinės direktorės 2015 m. lapkričio 30 d. sprendimą dėl B. Bernaldo de Quirós perkėlimo iš EAC.C.4 Stažuočių biuro vadovės pareigų į EAC.B GD patarėjos švietimo modernizavimo klausimais pareigas,
            
         
               —
            
            
               priteisti iš Europos Komisijos visas bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdama ieškinį ieškovė remiasi trimis pagrindais.
   
               1.
            
            
               Pirmasis ieškinio pagrindas grindžiamas akivaizdžia vertinimo klaida ir piktnaudžiavimu įgaliojimais.
               
                           —
                        
                        
                           Ieškovė mano, kad ginčijamame sprendime padaryta akivaizdi tarnybos intereso ir pareigų lygiavertiškumo vertinimo klaida. Ji teigia, kad jos paskyrimas į patarėjos švietimo modernizavimo klausimais pareigas pagrįstas ne tarnybos interesais, o jos vadovybės noru atskirti ją profesine prasme ir prieš laiką skirti jai drausminę nuobaudą. Priimant sprendimą taip pat piktnaudžiauta įgaliojimais, nes atsižvelgiant į ieškovės įgūdžius ir į būtinybę užpildyti laisvas skyriaus vadovo pareigas EAC GD toks paskyrimas prieštarauja tarnybos interesams.
                        
                     
                           —
                        
                        
                           Ji taip pat mano, kad skiriant į naujas pareigas nebuvo laikomasi pareigų lygiavertiškumo principo. Ieškovei priskirtos naujos užduotys dėl jų pobūdžio, svarbos ir apimties yra mažesnės nei AD13 lygio patarėjui priskiriamos užduotys. Be to, naujos pareigos neatitinka realaus tarnybos poreikio, reikalaujamo pagal Sprendimo C(2008)5029/2 2 straipsnį.
                        
                     
         
               2.
            
            
               Antrasis ieškinio pagrindas grindžiamas teisės būti išklausytam pažeidimu ir administracijai tenkančios rūpestingumo pareigos nesilaikymu.
               
                           —
                        
                        
                           Ieškovė mano, kad sprendimas paskirti ją į kitas pareigas priimtas neužtikrinus jos teisės būti išklausytai, nes ji negalėjo tinkamai pareikšti savo nuomonės dėl sprendimo paskirti ją į kitas pareigas projekto. Be to, administracija pažeidė rūpestingumo pareigą, nes paskyrimų tarnyba visiškai neatsižvelgė į ieškovės interesus ir nesistengė objektyviai užtikrinti pusiausvyros tarp tarnybos ir ieškovės interesų, be kita ko, neapsvarstė galimybės paskirti ją į laisvas skyriaus vadovo pareigas.
                        
                     
         
               3.
            
            
               Trečiasis ieškinio pagrindas grindžiamas 2008 m. rugpjūčio 9 d. Europos Komisijos sprendimo C(2008) 5029/2 dėl patarėjų pareigų pažeidimu.
               
                           —
                        
                        
                           Ieškovė nurodo, kad buvo pažeistas 2016 m. liepos 7 d. konsoliduotos redakcijos Sprendimas C(2008) 5029/2, nes EAC GD viršijo patarėjams skirtų etatų skaičių ir neįrodė, kad ieškovė į patarėjos švietimo modernizavimo klausimais pareigas buvo paskirta teisėtai.